হিউ ব্রমলি-ডেভেনপোর্ট
হিউ রিচার্ড ব্রমলি-ডেভেনপোর্ট, ওবিই (ইংরেজি: Hugh Bromley-Davenport; জন্ম: ১৮ আগস্ট, ১৮৭০ - মৃত্যু: ২৩ মে, ১৯৫৪) চেশায়ারের কেপসথর্ন হল এলাকায় জন্মগ্রহণকারী প্রথিতযশা ইংরেজ আন্তর্জাতিক ক্রিকেটার ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ১৮৯৬ থেকে ১৮৯৯ সময়কালে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছেন। ঘরোয়া প্রথম-শ্রেণীর কাউন্টি ক্রিকেটে মিডলসেক্সের পক্ষে খেলেছেন তিনি। এছাড়াও কেমব্রিজ বিশ্ববিদ্যালয়ের পক্ষে খেলেছেন তিনি। দলে মূলতঃ অল-রাউন্ডার হিসেবে খেলতেন। ডানহাতে ব্যাটিংয়ের পাশাপাশি বামহাতি ফাস্ট বোলিং করতেন হিউ ব্রমলি-ডেভেনপোর্ট। প্রথম বিশ্বযুদ্ধে রয়্যাল ইঞ্জিনিয়ার্স হিসেবে কাজ করেছেন। যুদ্ধে অসামান্য অবদান রাখার স্বীকৃতিস্বরূপ ওবিই পদবীতে ভূষিত হন।